copie van remissie voere
meesteren janne stynen
philips byder gratien goide ertshertoge van oistryck hertoge
van bourgoingnen van lothr. van brabant van stier van ka$$ten
van cram van lymburg van luxemburg ende van gelre greue van vlaenderen van
habspurg van thirol van firette van hieburg van artois van bourgomgnien
palatyn van henegouwe van hollant van zeelant van namen ende van
zutphen mercgreve des heylichs roemschen ryck ende van borgauw lantgreue
in elsaten heere van vrieslant van opter windische$$$g van portenauw van
salms ende van mechelen allen den ghenen die dese onse brieve sullen
sien oft hoeren lesen saluyt wy hebben ontfangen die oitmoedige supplicatie
van meesteren janne stynen inhoudende hoe dat nae dien hy suppliant
jammerlic verminct zyn vyngeren afgehouwen ende zyn hoot in diuersen plaetsen
doergehouwen geweest hebbende van zynder officien van secretaris e$ord$ax
in brabant verlaten ende gepr$eert es geweest naden welcken hy hem
met zynder huys$$$ ende huysgesinne heeft moeten vertrecken vuyt zy$$
goeden van grobbendonck die welcke hy gevonden heeft zeere vervallen
ende vergaen in hen selven dair toe in grooten lasten ende schulden
die hy gemaict hadde inder langer siecten by hem geleden overmits zynder
voirs. quetsueren ende mits dien dat die ondersaten der voirs. goeden
ende heerlicheyt van grobbendonck dair af hy die vrouwe ende eenige
dochtere getruwt heeft geplogen hebben hier voertyts hueren heere
een gracelicheyt ende gratuiteyt tot hueren nyeuwen aencomende te
gheuen$ ende andere diuerse dyensten te doene soe heeft hy zynen voirs.
ondersaten te meerstonden versocht ende gebeden dat zy hem zynen
nyeuwen willecomme souden willen gheven ende ghunnen dwelc by
enigen mits den ongunste oft partyscape die zy tegen hem droegen
altyt belet ende verachtert es geweest overmits den welcken de
voirs. suppliant hem be$$dende in grooter noot ende dagelicx gedreycht
voere syn sculden gevangen te worddene ende zunderlinge in grooter
cranckheyt ende onsynnicheyt van hoode dair hy dicwils inne es
zunderlinge als die mane oft den tyt verandert niet wetende
noch hebbende eenen vrint inder werelt die hem troost oft bystant
hadde willen doen heeft half vuyt desperantien ende puerder onsynnicheyt
eenen besloten brief gemaict ende metten cleynen signette van zynen
secretaryscape dwelck hy plachte gebruycken toegesegelt ende metten
hanteyken meester peter middelborch dwelc hy geconterfeyt heeft
geteykent ende synen ondersaten van grobbendonck gesonden
byden welcken hen van onsen wegen bevolen wordt den voirs. suppliant
de somme van zesshondert gouden gulden voere zynen willecomme
te gheven$ welcken brief int openbaere comende ende zunderlinge
dat hy suppliant tvoers. hanteyken hadde geconterfeyt soe es zyn
voirs. heerlicheyt van grobbendonck in onsen handen gestelt geweest
ende de selve suppliant gedaecht te compareren in persoene voere onse
lieve ende getruwe stadhoudere ende mannen van leene van brabant
opte verbuerte van zynen leene ende hoewel hy tvoirs. hanteyken
vuyt puerder cranckheyt van zynen onge$$chten ende desperantien
gemaect heeft ende dat hem dat hertelycken leet es soe heeft hy vuyt
vreesen van justitien onse landen ende alle zyne goeden moeten habandonneren
aldair hy niet en soude dorren wedercomen noch conuerseren ten waere
dat hem gratien ende genade van zynder voirs. mesdaet ende abuyse
by ons gedaen waere ons dair om oitmoedelic biddende
wairom soe eest dat wy aengesien den armen staet ende groote
fortuyne ende ongeual des voirs. suppliant van zynder voirs. suppliant van
quetsueren dair hy onnoeselic ende jammerlic toegecomen is medelyden ende
compassie hebbende met zynder crancheyt geneycht wesende tot synder bede ende
willende altyt gratie ende genade prefereren strangheyt van rechte
hebben den voirs. meesteren janne stynen in geualle als bouen
quytgeschouwen geremitteert ende vergeven schelden quyte remitteren
ende vergeven vuyt onser gerechter wetentheyt ende van zunderlinger gratien
mits desen die voirs. misdaet ende abuys ende alle penen boeten kueren
ende brueken het zy van liue leden oft goeden inde welcke hy overmits
ende vuyt saken vander seluer misdaet ende abuyse enichsins tegen ons ende
den gerichte geuallen mach zyn stellende hem als van desen wederom
in zyner eeren goeden name ende famen ende tot allen zynen goeden niet
verbuert zynde op dat hy enige hebbe hem oirlouende ende consenterende
dat hy dien niet tegenstaende sal mogen gaen heeren ende verheeren
alomme bynnen onsen voirs. landen van brabant ende anderen van overmaze
gelycherwys ende alsoe hy dede voere die geschiedenisse vander voers. misdaet
ende abuyse imponerende hier op een eewich geswych onsen procureur $$$
van brabant ende allen anderen officieren dien dat enichsins aengaen mach
eerlycke reparatie nochtans yerst ende voer al gedaen ons ende der partyen
geinteresseerde soe verre die nyet gedaen en zyn ende dair enige toe stae
ende behoudelic dat tot dien die voirs. suppliant sal gehou den syn dat aen ons
te beteren ciuilic nae dit gelegentheyt ende exigende vanden voirs. stucke
ende die faculteyt van synen goeden ter arbitragien ende taxacien van onsen
lieven ende getruwen riddere ende cancellier den heere van orbays ende van malene
ende den anderen luden van onsen raide geord$$t in onsen voirs. lande van
brabant ontbieden hier om ende beuelen den seluen onsen
cancellier ende anderen van onsen voirs. raide dat voere hen geroepen
die ghene die dair om selen behoeren geroepen te zyne zy procederen
ende doen procederen totter verificatien ende interinemente van desen ende
totter arbitragien ende taxacien vander voirs. ciuylder beternissen inder
manieren ende alsoe het sal behoeren ende dien gedaen ende die voirs. ciuile
beternisse gearbitreert getaxeert ende betaelt zynde in handen vanden
ghenen dien dat sal behoeren ende die welcke gehouden sal wesen
ontfanck dair af te makene tot onsen behoef zy onse drosset van
brabant meyer van loeuen amman van bruessel schoutheten van
antwerpen ende vanden bossche bailliuw van nyvele ende van
onsen walschen lande van brabant ende alle andere onse ende der smaelre
heeren ambachteren richteren ende dieneren inden seluen onsen lande
geseten ende hueren stedehouderen nv zynde ende namails wesende ende
een yegelic van hen soe hem toebehoert den voirs. suppliant van deser
onser gratien remissien ende quytscheldingen doen ende laten rastelic
ende vredelic genyeten ende gebruycken sonder hem dair tegen te doene
oft te laten geschieden aen synen voirs. lyue leden oft goeden enigen
hynder stoot oft letsel ter contrarien mair soe verre die voirs. suppliant
oft syne voers. goeden niet verbuert zynde zyn oft waeren ten oc suyne
van desen aengetast gearresteert oft gecommert zy die sonder vertreck
ontslaen oft doen ontslaen ende stellen tot volcomender ende geheelder deliurantie
want ons alsoe gelieft ende des torconden hebben wy onsen zegel hier
aen doen hangen gegeuen in onser stad van bruessel opten lesten dach
van octobry int jaer ons heeren duysent vyfhondert ende twee
aldus onderge$$ by mynen heere den erthertoge ende geteykent hu de str#
geco$$oneert ende beuonden geordende
metten originale by my